પોતાના રોગનું પાક્કું નિદાન કરવા જતાં રંગલાને એટલું તો સમજાઈ ગયું કે, પૈસો બનાવવાનો રોગ અને પોતાને જ નહીં પણ ડૉકટરોને પણ થયો છે. પોતાની જાતને જ પોતાની જાતે તપાસ કરતાં એને સમજાયું કે ઘર અને ગામને આંગણે કુદરતે આપેલી વનસ્પતિમાંથી અનેક સાદી વ્યાધિઓ ઉપર જલદી કાબૂ મેળવી શકાય છે. આયુર્વેદની પ્રતિષ્ઠા આગળ પડતા રાજદ્વારી અને સમાજના તવંગર નેતાઓમાં પ્રતિષ્ઠાના ખોટા ખ્યાલે ઘટી ગઈ હોવાથી લાંબા પાછળ ટૂંકો તેમ જાહેર પ્રજા પણ આ ઉપાયો જોઈએ તેટલા પ્રમાણમાં લેતી નથી તેનો એને અફસોસ થયો. તેણે નિશ્ચય કર્યો કે પશ્ચિમના વિજ્ઞાનમાંથી આવતાં ઉત્તમ તત્વો ફેંકી દેવાની જરૂર નથી, પણ આપણા દેશનું સિદ્ધ વૈદકશાસ્ત્ર જાળવવું જોઈએ અને કરોડો માણસોને મોંઘેરી દવાની હાયવોયમાંથી બચાવી લેવાં જોઈએ. આમ વિચારતાં એનો હાથ માથાની ટાલ ઉપર પડ્યો. કંઈક યાદ આવતાં ઝડપથી એ હાથ એણે ખેંચી લીધો.